Film i Burkina Faso
Store norske leksikon,Kunst og estetikk,Film, TV og teater,Film og TV,Ulike lands filmindustri
En statlig organisert filmproduksjon har eksistert siden tidlig i 1970-årene, blant annet ved pioneren Mamadou Djim Kola. I 1980-årene ble flere av filmene, som ofte var co-produksjoner med europeiske land, lagt merke til internasjonalt. Blant de sentrale regissørene var Gaston Kaboré med Wend Kuuni (1982) og Zan Boko (1988), og Idrissa Ouedraogo med Yaaba (1989; også vist i NRK), Tilai (Loven, 1990) og Samba Traoré (1992).
En av de mest markante filmskapere fra Burkina Faso er Sarah Bouyain (født i 1968). Hun har fransk mor, og faren hennes er halvt fransk, halvt burkinabeisk. Filmene hennes tar opp situasjonen for mennesker av blandingsrase i Afrika, og i romanen Métisse façon (2003, «Blandingsrasens måter») skildrer hun en kvinne som har vokst opp i Frankrike, men som reiser til Vest-Afrika for å finne sine røtter.Burkina Faso har også co-produsert filmer fra andre land i regionen, blant annet den senegalesiske veteranen Ousmane Sembenes Camp de Thiaroye (1988), Yeelen (1989) i regi av malieren Souleymane Cissé, og Saaraounia (1989) av mauritanieren Med Hondo.Av stor betydning for afrikansk film er den pan-afrikanske filmfestivalen i Ouagadougou (FESPACO, etablert i 1969), en biennale som alternerer med den ledende arabiske filmfestivalen i Karthago. Les mer i Store norske leksikon Burkina Faso